महिला भलिबललाई शिवमकाे साथ
चौथो केएनपी राष्ट्रिय महिला भलिबललाई शिवम सिमेन्टले ५ लाखबराबरको सह–प्रायोजन गर्ने भएको छ । शिवमले मंगलबार कार्यक्रममै आयोजक शेरबहादुर खडा स्मृति प्रतिष्ठानलाई ३ लाख नगद प्रदान गरिसकेको छ भने बाँकी २ लाख खेलस्थल तयारी तथा प्रचारमा खर्च गर्नेछ ।
काठमाडौँ — चौथो केएनपी राष्ट्रिय महिला भलिबललाई शिवम सिमेन्टले ५ लाखबराबरको सह–प्रायोजन गर्ने भएको छ । शिवमले मंगलबार कार्यक्रममै आयोजक शेरबहादुर खडा स्मृति प्रतिष्ठानलाई ३ लाख नगद प्रदान गरिसकेको छ भने बाँकी २ लाख खेलस्थल तयारी तथा प्रचारमा खर्च गर्नेछ ।मंगलबार प्रायोजन सम्झौतामा प्रतिष्ठानकी संरक्षक गमली खडा र शिवम सिमेन्टका प्रोजेक्ट निर्देशक निखिल अग्रवालले हस्ताक्षर गरे । सम्झौता यस संस्करणका लागि गरिएको हो । भलिबलका अन्य प्रतियोगितामा समेत सहयोग पुर्‍याउँदै आएको शिवमले न्यू डायमन्ड क्लबको पनि मुख्य प्रायोजन गरेको हो । कार्यक्रममा अग्रवालले भलिबलको प्रवर्धनमा आफ्नो संस्थाले केही भूमिका खेल्न पाउँदा खुसी लागेको बताए ।त्रिपुरेश्वरस्थित राखेप कभर्डहलमा हुने प्रतियोगिता विजेताले १ लाख ५० हजार, उपविजेताले १ लाख र तेस्रो हुने टोलीले ५० हजार रुपैयाँ पुरस्कार पाउने छन् ।प्रतियोगितामा तीन विभागीय टोली (आर्मी, पुलिस र एपीएफ) सँगै शिवम् न्यु डायमन्ड एकेडेमी, पश्चिमाञ्चल क्षेत्रीय भलिबल संघ र जावलाखेल भलिबल प्रशिक्षण केन्द्र गरेर ६ टोलीले सहभागिता जनाउने छन् । सर्वोत्कृष्ट खेलाडीले १० हजार तथा विधागत उत्कृष्टले जनही ५ हजार प्राप्त गर्नेछन् । यसअघि नै केएनपी जापानले प्रतियोगितालाई मुख्य प्रायोजन गरिसकेको छ । 